**

**ГРАД БИЈЕЉИНА**

**ИНФОРМАЦИЈA О РАДУ**

**МЈЕСНИХ ЗАЈЕДНИЦА**

**Бијељина, 2023. година**

**ИНФОРМАЦИЈА**

**О РАДУ МЈЕСНИХ ЗАЈЕДНИЦА И О СТАЊУ И КОРИШЋЕЊУ ОБЈЕКАТА МЈЕСНИХ ЗАЈЕДНИЦА НА ПОДРУЧЈУ ГРАДА БИЈЕЉИНА**

Према програму рада Скупштине Града Бијељина

за 2023. годину предвиђена је информација

о раду мјесних заједница и о стању и коришћењу објеката

мјесних заједница на подручју Града Бијељина

Информација о раду мјесних заједница и о стању и коришћењу објеката мјесних заједница на подручју Града Бијељина, обухватиће све оне активности и послове из дјелокруга надлежности мјесних заједница на подручју Града Бијељина, који су реализовани у 2022. години. На подручју Града Бијељина егзистира 70 мјесних заједница од којих је 13. на подручју насељеног мјеста Бијељина, преостале мјесне заједнице њих 57 су на руралном подручју Града Бијељина. Сеоске мјесне заједнице највећу пажњу и активности испољавају на изградњи и одржавању комуналне инфраструктуре. Када је у питању комунална инфраструктура мјесне заједнице, свака према својим потребама и стању на терену жели да ријеши питање путне мреже, водоводне мреже, ниско-напонске мреже, јавне расвјете, школских и спортских објеката, објеката које користе мјесне заједнице, проширења мјесних гробаља , као и других питања од заначаја и интереса за грађане у мјесним заједницама.

Потешкоће у сеоским мјесним заједницама, када су у питању некатегорисани путеви, односе се на њихово одржавање, заштиту од узурпације, затрпавања путних јарака или њиховог неодржавања, појава зарастања растиња, и живице уз некатегорисане путеве, којa је у профилу пута, те утиче да су путеви непрегледни чиме је угрожена и сама безбједност учесника у саобраћају. За одржавање некатегорисаних путева потребно је предвидјети већи износ средстава у буџету Града Бијељина. У сарадњи са мјесним заједницама урадити програм одржавања некатегорисаних путева, минималних потребних количина шљунка за њихово одржавање, као и одредити приоритетне некатегорисане путне правце који су од значаја за мјесне заједнице. Потребно је да се уочене појаве ефикасно и благовремено рјешавају од стране надлежних органа, посебно питање узурпације путева, сасјецања живице и растиња, заштите путних јарака од затрпавања, а тиме би практично и њихово одржавање изискивало мање новчаних средстава.

Наставити са праксом суфинансирања пошљунчавања некатегорисаних путева уз учешће грађана, у складу са могућностима буџета Града Бијељина. Када су у питању сеоске мјесне заједнице, треба истаћи питање управљање мјесним гробљима. Скупштина Града Бијељина донијела је Одлуку о оснивању ЈКП „Градско гробље“ које би управљало гробљима. Парцелама које су у власништву Града Бијељина, а које је преузело један мањи број мјесних гробаља на управљање и одржавање, и које би требало преузети и остала мјесна гробља у сеоским мјесним заједницама јер је стање у мјесним гробљима у већини случајева потпуно неуређено а по закону о гробљима и погребној дјелатности („Службени гласник Републике Српске“ број: 31/13). Мјесне заједнице немају никакву надлежност везано за управљање и одржавање гробаља. Поједине мјесне заједнице имају потребу рјешавања проширења постојећих мјесних гробаља, такви случајеви су у мјесним заједницама: Обријеж (сахрањују се умрла лица из Јоховца и Обријежи), Бродац, Нови, Батковић и насељено мјесто Тријешница.

На подручју сеоских мјесних заједница присутна је појава стварања дивљих депонија комуналног отпада, што повремено изазива потребу њиховог санирања, као и спречавање настанка нових на различитим локалитетима. Уочљиво је да су најчешћи локалитети дивљих депонија везани за напуштене шљункаре, водотоке (канали), као и гомиле у путним јарцима, или неким другим површинама. За све мјесне заједнице постоји организовани одвоз комуналног одпада, али се наведени проблем јавља као последица неодговорног понашања дијела мјештана, који вјероватно немају закључен уговор са даваоцем комуналне услуге, нити ту услугу плаћају, већ комунални одпад одлажу на недозвољена мјеста или га повремено уништавају, тако што га спаљују.

Одсјек за послове мјесних заједница предлаже да се у планираним средствима Одјељења за стамбено комуналне послове и заштиту животне средине, обезбједи њихово санирање, односно уклањање, те предлаже да Комунална полиција врши чешћи надзор депонија као и контролу одвоза отпада како би се спријечило даље ширење или настанак нових дивљих депонија. Постављање видео надзора за надгледање јавних површина на којима се налазе дивље депоније ће такође смањити њихово ширење. Такође предлажемо да се скупштинском одлуком или на неки други начин ријеши питање депоновања грађевинског и пољопривредног отпада (фолија, остаци амбалаже од пестицида и ђубрива) у сеоским мјесним заједницама.

Трајно рјешење дивљих депонија јесте њихово отуђивање, односно продаја јавном лицитацијом јавних површина на којима се налазе дивље депоније уколико постоји заинтересованих лица за њихову куповину.

Одсјеку за послове мјесних заједница у току 2022. године кандидовани су пројекти од стране мјесних заједница за сунинансирање, односно асфалтирање сеоских путева и градских улица, изградња водоводне мреже као и доградња-изградња јавне расвјете и то:

|  |  |  |
| --- | --- | --- |
| Врста пројетка | | Број кандидованих пројеката |
| Асфлатирање | Сеоских путева | 39 |
| Градских улица | 14 |
| Изградња водоводне мреже | | 10 |
| Доградња-изградња јавне расвјете | | 7 |

Одсјек за послове мјесних заједница нема увид колико је захтјева за суфинансирање реализовано у 2022. години. Вођење поступка реализације поднесених захтјева за суфинансирање води Одјељење за стамбено-комуналне послове и заштиту животне средине.

Одсјек за послове мјесних заједница у 2022. години није располагао средствима у буџету Града Бијељина, те утрошена средства за реализацију пројеката мјесних заједница евидентира Одјељење за стамбено-комуналне послове и заштиту животне средине. Током 2022. године квалитетно и благовремено одрађени сви послови из надлежности Одсјека везани за мјесне заједнице, као и за потребе органа, установа и институција.

Упоређивањем са предходном годином, података везаних за Oдсјек за послове мјесних заједница, може се констатовати да су резултати рада одсјека приближно исти. Реализовани пројекти проширења водоводних линија и асфалтирања су допринијели побољшању квалитета услова живота и рада грађана, уједно су и задовољене исказане потребе становништва. Спољни утицаји на рад Одсјека за послове мјесних заједница, везани су за активност рада савјета мјесних заједница, као и финансијске могућности грађана за пројекте суфинансирања. Њихов утицај се огледа у укупном обиму послова Одсјека који им пружа стручну и администартивну помоћ. Унутрашњи утицаји нису имали значај на рад Одсјека. Кључни резултати рада су у реализацији поднесака мјесних заједница, реализације дијела кандидованих пројеката и рјешавању питања за које је надлежна Градска управа Града Бијељина.

Када су у питању објекти у мјесним заједнцама, њихово стање и начин коришћења, треба истаћи да на подручју Града Бијељина постоји 74 објекта која користе мјесне заједнице или удружења грађана на подручју мјесне заједнице. Већина тих објеката, у складу са законом о преносу права друштвене својине на јединицу локалне самоуправе („Службени Гласник Републике Српске“ број:70/06) укњижен је у корист Општине Бијељина, осим у случајевима гдје нису имовинско-правни односи ријешени.

Објекти домова културе у сеоским срединама се углавном користе за зборове грађана као и друга друштвена окупљања.

Друга група објеката ткз. читаонице су у релативно солидном стању, али је потребно редовно одржавање.

Домове културе у сеоским мјесним заједницама, користе мјесне заједнице, мјесни фудбалски клубови, културно-умјетничка друштва, удружења грађана, борци, пензионери, ловци, док у појединим објектима су смјештене амбуланте породичне медицине и поште Републике Српске (Велика Обарска, Горње Црњелово, Доњи Драгаљевац, Главичице, Суво Поље, Ченгић, Горња Чађавица, Вршани, Трњаци, Бродац, Батковић, Модран, Пучиле,Буковица Доња, Бањица).

Градске мјесне заједнице користе објекте за потребе својих активности, а стање тих објеката је углавном задовољавајуће. У предходном периоду се није улагало у поједине објекте те је потребно да се у наредном периоду предвиде одређена новчана средства у буџету Града Бијељина, за најнужније санације односно одржавање. Мјесне заједнице „Вељко Лукић“, „Дашница“, „Центар“ и „15.Мајевичка“ немају објекте за рад Савјета. Из тих разлога Градска управа Града Бијељина, узела је у закуп просторије за мјесне заједнице „Вељко Лукић“ и „Дашница“, како би Савјети мјесних заједница имали услове за свој рад. Својевремено се мјесна заједница “Центар“ обратила Градоначелнику за проналажење кацеларије за потребе мјесне заједнице. Градоначелник је заједно са мјесном заједницом упутио допис Центру за културу Бијељина, у коме је тражено слободна просторија у који би се могла смејстити канцеларија мјесне заједнице „Центар“. Центар за културу Бијељина није доставио одговор Градоначелнику да ли има или нема слободних просторија. Мјесна заједница „15 Мајевичка“ се до сада није обраћала захтјевом за тражење простора за потребе Савјета мјесне заједнице. Својевремено су канцеларије мјесне заједнице „15 Мајевичка“ биле у простору који сада користи саобраћајна полиција Полицијске управе Бијељина.

Увиђајући потребу реконструкције домова културе и уређења домова културе и читаоница по мјесним заједницама, извршена је санација објеката и просторија у следећим мјесним заједницама:

* МЗ Суво Поље - замјена столарије на објекту мјесне заједнице и на објекту на мјесном гробљу
* МЗ Црњелово Горње – замјена столарије на објекту сале за састанке, изнад дома културе
* МЗ Нови Дворови – уградња климе у објекту мјесне заједнице
* МЗ Стари Град – уградња улазних врата на просторији коју користи Савјет мјесне заједнице
* МЗ Вук Караџић – санирање кровног покривача
* МЗ Магнојевић Доњи – санирање кровне конструкције
* МЗ Чађавица Доња – радови на формирању вјештачког језера у центру села
* МЗ Глоговац – уплаћена новчана средства за издавање електро – енергетске сагласности за објекат на мјесном гробљу

Такође извршена је набавка у 2022. години за реконструкцију следећих објеката чија реализација ће бити извршена у првом кварталу 2023. године и то:

* МЗ Драгаљевац Средњи – изградња ограде на степеницама објекта дома културе
* МЗ Батковић – санација урушеног зида који је граница са поштом
* МЗ Драгаљевац Горњи – замјена столарије на објеkту који је у власништву Града Бијељина, а у ком је смјештена канцеларија матичног уреда, као и формирање сале за потребе мјесне заједнице.
* МЗ Балатун – санација мокрог чвора као и набавка и уградња водо материјала у склопу дома културе
* МЗ Црњелово Доње – набавка водо материјала, кухиње и прикључењње на артерски бунар објекта на мјесном гробљу у Црњелову Доњем.
* МЗ Драгаљевац Доњи – набавка и уградња прозора на објекту у коме је смјештена канцеларија Одсјека за послове мјесних заједница.
* МЗ Дворови – замјена олука и сливних цијеви на објекту мјесне заједнице
* МЗ Дијелови – реконструкција крова на објекту дома културе
* МЗ Даздарево – реконструкција крова и замјена столарије на објекту дома културе
* МЗ Буковица Доња – набавка и уградња прозора и врата на објекту дома културе

Извршена је набавка 160 столица и 45 канцелариских столова чија је подјела у току у 15 мјесних заједница (по 10 столица и 3 стола) и то:

* Бјелошевац
* Батар
* Јоховац
* Кацевац
* Бањица
* Ченгић
* Главичице
* Бријесница
* Црњелово Доње
* Дијелови
* Буковица Доња
* Магнојевић Доњи
* Ковачићи
* Чардачине
* Пучиле (20 столица)

На територији Града Бијељина постоје домови културе у сеоским мјесним заједницама који су руинирани и представљају опасност за грађане мјесних заједница. Домови културе у мјесним заједницама Међаши, Загони и Мала Обарска су у јако лошем стању те је потребно њихово рушење, док у мјесним заједницама Суво Поље, Доња Чађавица, Доња Буковица и Модран постоји могућност реновирање објекта уколико постоје новчана средства.

Свим грађанима који су жељели да пријаве порез на непокретности, на обрасцима (ПФРН, ЗОПН, ЗУПО, ПВОН) извршена бесплатна услуга, од стране службеника Одсјека за послове мјесних заједница.

Pотребно je донјети Одлуку Скупштине Града Бијељина која би јасно дефинисала услове и начин коришћења објеката у складу са Законом и Статутом Града. Мјесне заједнице на подручју Града Бијељина, у наредном периоду, у сарадњи са Градском управом Града Бијељина, требало би да припреме планове и програме изградње и одржавања објеката комуналне инфраструктуре на подручју сваке мјесне заједнице, што би олакшало планирање и динамику њиховог рјешавања на цјелокупном подручју Града Бијељина. Савјети мјесних заједница у најчешћем случају су слабо активни, ријеђе се одржавају састанци савјета. Досадашњи рад Савјета мјесних заједница одвијао се по принципу волонтеризма, без икакве накнаде, што утиче на мотивацију и сам рад Савјета мјесних заједница.

Градоначелник Града Бијељина разматрао је Информацију о раду Мјесних заједница и о стању и коришћењу објеката мјесних заједница на подручју Града Бијељина, те је прослеђује Скупштини Града Бијељина на разматрање и усвајање.

ГРАДОНАЧЕЛНИК ГРАДА БИЈЕЉИНА П О ГРАДОНАЧЕЛНИКА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Љубиша Петровић Далибор Лазић